b'\n_START_ARTICLE_\nHawker Tempest\n_START_SECTION_\nZgodovina letala\n_START_PARAGRAPH_\nBritanci so z lovcem Typhoon dobili dokaj dobro lovsko letalo, vendar pa so zaradi nekaterih pomanjkljivosti tega modela, potrebovali novo, sodobnej\xc5\xa1e lovsko letalo. Novi ameri\xc5\xa1ki izsledki laminarnega toka so \xc5\xa1e dodatno pove\xc4\x8dali vzgon in omogo\xc4\x8dili ve\xc4\x8dje hitrosti._NEWLINE_Tako so za\xc4\x8deli tudi pri Hawkerju preizku\xc5\xa1ati to novo tehniko. Sprva so letalu namenili dalj\xc5\xa1a krila kot pri Typhoonu, vendar so jih pozneje skraj\xc5\xa1ali. Hispanove topove so pomaknili globlje v krilo, ki je zato dobilo zna\xc4\x8dilno tanko elipti\xc4\x8dno obliko, podobno Spitfire-ju. _NEWLINE_Nova izbolj\xc5\xa1ava je bila prestavitev hladilnikov izpod motorja v krila, kar je \xc5\xa1e dodatno izbolj\xc5\xa1alo aerodinamiko in zvi\xc5\xa1alo hitrost Tempestu. Prestavitev hladilnikov v krila pa je povzro\xc4\x8dila izgubo prostora rezervoarjev za gorivo, ki so jih zato namestili v trup pred pilotsko kabino. S tem so lahko Tempestu dodatno pove\xc4\x8dali kapaciteto rezervoarjev, kar je letalu omogo\xc4\x8dalo velik dolet._NEWLINE_Sprememb je bilo dele\xc5\xbeno tudi podvozje, ki je bilo vi\xc5\xa1je in name\xc5\xa1\xc4\x8deno \xc5\xa1ir\xc5\xa1e zaradi visoke pristajalne hitrosti letala in velike torzije motorja pri vzletu. Pnevmatike so bile izdelane posebej za to letalo, saj so morale biti o\xc5\xbeje od klasi\xc4\x8dnih, da so se prilegale v tanko krilo._NEWLINE_Letalo se je izkazalo za zelo okretno in zanesljivo v zraku, \xc5\xa1e posebej na nizkih vi\xc5\xa1inah. Zaradi visoke pristajalne hitrosti pa je bilo za neizku\xc5\xa1ene pilote lahko nevarno. Prvi prototip je poletel 2. septembra 1942, redna proizvodnja se je za\xc4\x8dela v za\xc4\x8detku leta 1943 z modelom Tempest V. Prototipi modelov I, II (omenjen v nadaljevanju), III in IV so bili sicer izdelani, vendar proizvodnja ni nikoli stekla. Tempest III, opremljen z motorjem Griffon 85, je pozneje postal prototip za naslednje Hawkerjevo letalo, Hawker Sea Fury._NEWLINE_Motorji Napier Sabre so zaradi "sraj\xc4\x8dk" v hladnem vremenu povzro\xc4\x8dali velike te\xc5\xbeave. Zato so morali v mrazu te motorje s posebnimi grelci ogrevati vsaki dve uri._NEWLINE_S tem letalom (oznaka JF-E "Le Grand Charles") je nazadnje letel tudi pisec zelo znane knjige Veliki Cirkus, Francoz Pierre Henri Clostermann.\n_START_SECTION_\nTempest V\n_START_PARAGRAPH_\nTempest V. je bil prvi serijski Tempest, ki pa je pri\xc5\xa1el v enote RAF \xc5\xa1ele aprila 1944. Sprva so letalo uporabljali kot lovsko / juri\xc5\xa1no letalo. Pozneje, ob nem\xc5\xa1kih napadih na London z lete\xc4\x8dimi bombami V-1, pa so ta letala zaradi visoke hitrosti v ni\xc5\xbejih zra\xc4\x8dnih plasteh uporabljali za boj proti tej nevarnosti. Tako je bilo najve\xc4\x8d raket V-1 uni\xc4\x8denih ravno s tem tipom letala. Poleg tega pa je bil Tempest V v boju z nem\xc5\xa1kimi reaktivnimi lovci Messerschmitt Me 262 Schwalbe eno najbolj uspe\xc5\xa1nih zavezni\xc5\xa1kih letal.\n_START_SECTION_\nTempest II\n_START_PARAGRAPH_\nTo izvedenko velja omeniti, ker je bila edini prototip, opremljen z zvezdastim motorjem Bristol Centaurus. Nastal je na podlagi izsledkov z zaplenjenim nem\xc5\xa1kim lovcem Focke-Wulf Fw 190 A3. Letalo je bilo namenjeno za boj na Pacifiku proti Japonski, vendar od 452 izdelanih lovcev nobeden ni okusil akcije. Po vojni jih je Velika Britanija nekaj prodala Indiji in nekaj Pakistanu.\n_START_SECTION_\nTempest VI\n_START_PARAGRAPH_\nZadnja razli\xc4\x8dica, Tempest VI. je bila opremljena z motorjem Sabre V. z 2.340 KM. Izdelali so 142 letal, ki so jih pozneje uporabljali za \xc5\xa1olska letala in letala za vleko zra\xc4\x8dnih tar\xc4\x8d. To je bilo tudi zadnje britansko lovsko propelersko letalo v uporabi. Zadnje primerke so \xc2\xbbupokojili\xc2\xab\xc2\xa0leta 1953.'